ધીરૂભાઈ જ્યાં રહેતા હતા તે ભાગની પ્રતિકૃતિ બનાવવામાં આવી છે અને તેમના દ્વારા ઉપયોગમાં લેવામાં આવતા જર્મનસિલ્વર તથા તાંબાના વાસણો, ઘરની સામગ્રી, લાકડાનું રાચરચીલું વગેરે તેમાં ગોઠવવામાં આવ્યા છે. ગિર, સોમનાથ, જૂનાગઢ, દીવ અને પોરબંદરના પ્રવાસીઓ માટે ધીરૂભાઈ અંબાણી મેમોરીયલ એક નવા પ્રવાસી સ્થળ તરીકે ઉભરી આવ્યું છે. એક અંદાજ મુજબ દર મહિને સરેરાશ પાંચ હજાર કરતાં વધારે લોકો આ સ્થળની મુલાકાત લે છે અને ધીરૂભાઈના જીવનમાંથી પ્રેરણા મેળવે છે. મેમોરીયલ મંગળવારથી રવિવાર સુધી સવારે 9.30 વાગ્યાથી સાંજે 5.00 વાગ્યા સુધી મુલાકાતીઓ માટે ખૂલ્લું રહે છે. સોમવારના દિવસે મેમોરીયલમાં રજા રાખવામાં આવે છે. ધીરૂભાઈ અંબાણીએ લગભગ 40 વર્ષ પહેલાં માત્ર રૂ.1,000 જેટલી નજીવી રકમથી તેમના વ્યાવસાયિક સામ્રાજ્ય રિલાયન્સનો પાયો નાંખ્યો હતો. રિલાયન્સ ઇન્ડસ્ટ્રીઝ લિમિટેડની માર્કેટ કેપીટલાઇઝેશન આજે રૂ.6 લાખ કરોડથી પણ વધુ છે અને તેની તુલના વિશ્વની કોઇપણ બહુરાષ્ટ્રીય કંપની સાથે થઈ શકે છે, તેથી જ જો શ્રી મૂકેશ ડી. અંબાણી આ પ્રગતિનો યશ તેમના પ્રેરણાસ્ત્રોત ધીરૂભાઈ અંબાણીને આપતા હોય તો તેમાં કશું જ અસ્થાને નથી. આપણે જેમ ભગવદ્ ગીતાનું પઠન વારંવાર કરીએ છીએ, એજ રીતે અમે ધીરૂભાઈને વારંવાર યાદ કરતા રહીએ છીએ. અહેવાલ– પરિમલ નથવાણી